Niisiis, sooja ja päikeselise ilma aeg saabus. Vihma on oktoobri jooksul tulnud vaid  paar üksikut korda ning päike üle 2 kilomeetri kõrgusel on lõuna ajal päris põletav. Ainult et… ma ei tea ühtegi välismaalast, kes ei köhiks sügavat ja päris õudse kõlaga köha ning kelle nina poleks kinni ja ka paljudel kohalikel on samad sümptomid. Aga see pole ükski epideemia ega külmetushaigus (kuigi ööd on päris jahedad), lihtsalt kui tänavatel vesi ei voola, siis valitseb tolm ja saast. Tolm on pärit kõigest alates automootoritest kuni kuivanud uriinini tänavate äärest ning kuna Addis Abeba asub  sisuliselt kausis mägede vahel, siis on üsna vastik nii suurematel kui ka väiksematel tänavatel.